Diari Oficial de la Generalitat Valenciana


Sumari del DOGV 4986, del 15-04-2005 (2005/3530)

RESOLUCIÓ de 30 de març de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Cultura i la Generalitat Valenciana (Comunitat Valenciana) per a la realització del Catàleg Col·lectiu del Patrimoni Bibliogràfic.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4986

Data del DOGV
:   15-04-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/3530


Data del document
:   30-03-2005

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Conselleria Cultura, Educació i Esport
    * catàleg
    * biblioteca
    * patrimoni cultural
    * cooperació administrativa
    * administració central

RESOLUCIÓ de 30 de març de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Cultura i la Generalitat Valenciana (Comunitat Valenciana) per a la realització del Catàleg Col·lectiu del Patrimoni Bibliogràfic. [2005/3530]
  
Subscrit, després de la tramitació prèvia reglamentària, entre el Ministeri de Cultura i la Generalitat Valenciana (Comunitat Valenciana), el 29 de desembre de 2004, un Conveni de col·laboració per a la realització del Catàleg Col·lectiu del Patrimoni Bibliogràfic, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0118/2005, i que figura com a annex d'esta resolució.
  
València, 30 de març de 2005.- La directora general de Relacions amb les Corts i Secretariat del Govern: Alida C. Mas Taberner.
  
CONVENI DE COL·LABORACIÓ ENTRE EL MINISTERI DE CULTURA I LA GENERALITAT VALENCIANA (COMUNITAT VALENCIANA) PER A LA REALITZACIÓ DEL CATÀLEG COL'LECTIU DEL PATRIMONI BIBLIOGRÀFIC
  
Madrid, 29 de desembre de 2004
  
Reunits
  
D'una part, la senyora Carmen Calvo Poyato, en nom i representació del Ministeri de Cultura, en virtut del que disposa l'art. 13.3 de la Llei 6/1997, de 14 d'abril, d'Organització i Funcionament de l'administració General de l'Estat, i conforme a l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció donada per Llei 4/1999, i, de l'altra, el senyor Alejandro Font de Mora Turón, conseller de Cultura, Educació i Esport de la Generalitat Valenciana (Comunitat Valenciana), actuant en nom i representació d'esta, en virtut d'acord adoptat pel Consell de la Generalitat Valenciana de data 3 desembre de 2004.
  
A fi de procedir a la firma del Conveni de col·laboració per a la realització del Catàleg Col·lectiu del Patrimoni Bibliogràfic.
  
MANIFESTEN
  
Que, d'acord amb el que establix l'article 51 de la Llei 16/1985, de 25 de juny, de Patrimoni Històric Espanyol, l'administració de l'estat (Ministeri de Cultura), en col·laboració amb les altres administracions competents, confeccionarà el Catàleg Col·lectiu dels Béns integrants del Patrimoni Bibliogràfic.
  
Que en el Reial Decret 111/1986, de 10 de gener, de desplegament parcial de la Llei 16/1985 (modificat pel Reial Decret 64/1994, de 21 de gener), en els seus articles 35 al 39 assenyala, entre altres, que eixe Catàleg està adscrit a la Direcció General del Llibre, Arxius i Biblioteques, i que el Ministeri de Cultura, per a facilitar-ne l'elaboració, podrà establir convenis de col·laboració amb les Comunitats Autònomes.
  
Que la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 6, faculta l'administració general de l'estat i els òrgans de govern de les Comunitats Autònomes per a la celebració de convenis de col·laboració entre si, en l'àmbit de les seues respectives competències, i assenyala, així mateix, el contingut mínim d'estos.
  
Que el 28 de novembre del 2000, ambdós parts van subscriure un conveni de col·laboració per a la realització del Catàleg Col·lectiu del Patrimoni Bibliogràfic, la vigència del qual va finalitzar el 31 de desembre del 2003.
  
En virtut d'això
  
ACORDEN
  
1r. És objecte del present conveni continuar la col·laboració ja iniciada i dur a terme el Projecte desenvolupat conjuntament per la Direcció General del Llibre, Arxius i Biblioteques del Ministeri de Cultura i la Conselleria de Cultura, Educació i Esport de la Generalitat Valenciana, per a elaborar el Catàleg Col·lectiu del Patrimoni Bibliogràfic de la Comunitat Valenciana, d'acord amb les aportacions següents:
  
La Conselleria de Cultura, Educació i Esport aportarà el 60 per cent del total de la quantitat que s'invertisca en la confecció del Catàleg, que correspondrà al pagament del personal catalogador.
  
El Ministeri de Cultura aportarà el percentatge restant d'eixa quantitat, que correspondrà, igualment, al pagament del personal catalogador.
  
La quantitat a aportar es fixarà anualment, tenint en compte les disponibilitats pressupostàries. Per a la fixació de la seua aportació anual, el Ministeri de Cultura tindrà en compte el nombre i la qualitat dels registres proporcionats per la Comunitat Autònoma l'any anterior.
  
Per a l'any 2004, la quantitat es fixa en un total de 90.151,82 euros; la Generalitat Valenciana aportarà 54.091,09 euros, és a dir, el 60 per cent, i el Ministeri de Cultura 36.060,73 euros, és a dir, el 40 per cent.
  
L'aportació de la Generalitat Valenciana es farà a càrrec de l'aplicació pressupostària 05.43.75.651.31, codi línia T1610000.
  
L'aportació del Ministeri de Cultura es farà a càrrec de l'aplicació pressupostària 50.35.963-O.939, del vigent Pressupost de Gastos.
  
En els següents exercicis econòmics, l'import es fixarà en funció de les disponibilitats pressupostàries de les parts per mitjà de la firma d'un annex al present Conveni, respectant-se en tot cas els percentatges fixats en els paràgrafs anteriors.
  
La quantitat aportada pel Ministeri de Cultura serà lliurada a la Conselleria de Cultura, Educació i Esport de la Generalitat Valenciana una vegada firmat el present Conveni, a fi que siga invertida en el pagament del personal catalogador.
  
2n. La Conselleria de Cultura, Educació i Esport nomenarà un responsable que prepararà un programa de treball ajustat al Projecte conjunt de la Direcció General del Llibre, Arxius i Biblioteques i de la Conselleria de Cultura, Educació i Esport i dirigirà l'execució d'este a la Comunitat Valenciana. També es nomenarà una Comissió de Seguiment de quatre persones, de les quals una serà el representant del delegat del Govern a la Comunitat Valenciana i una altra el responsable del Catàleg Col·lectiu en la mencionada Comunitat; els altres dos membres es designaran de comú acord. Esta Comissió resoldrà les incidències que es presenten en el desenvolupament del projecte.
  
3r. La Conselleria de Cultura, Educació i Esport remetrà a la Direcció General del Llibre, Arxius i Biblioteques una còpia dels registres recopilats, per a incorporar-los a la Base de Dades del Catàleg Col·lectiu del Patrimoni Bibliogràfic. Estos registres s'enviaran redactats segons les directrius tècniques i en la llengua comuna d'intercanvi de dades del projecte, és a dir, catalogats segons la normativa ISBD, utilitzant el castellà com a llengua de catalogació i codificats en format IBERMARC.
  
4t. La Direcció General del Llibre, Arxius i Biblioteques, al seu torn, remetrà una còpia de les dades recopilades i ja processades pel Catàleg Col·lectiu del Patrimoni Bibliogràfic Espanyol, per a incorporar-les a la Base de Dades del Catàleg Col·lectiu del Patrimoni Bibliogràfic de la Comunitat Valenciana.
  
5t. La Generalitat Valenciana podrà difondre en la forma que desitge el Catàleg Col·lectiu del seu Patrimoni Bibliogràfic, atenint-se al que establix l'article 39 del RD 111/1986.
  
6t. La Direcció General del Llibre, Arxius i Biblioteques del Ministeri de Cultura podrà difondre en la forma que desitge la Base de dades del Catàleg Col·lectiu del Patrimoni Bibliogràfic Espanyol, atenint-se al que establix l'article 39 del RD 111/1986.
  
7m. La firma d'este conveni no exclou la col·laboració en altres projectes catalogràfics amb altres institucions públiques o privades, tant espanyoles com estrangeres.
  
8u. El present conveni estarà vigent des de la data de la firma fins al 31 de desembre de l'any 2007 i es podrà prorrogar en els termes previstos en l'article 6.2 f, de la Llei 30/1992, de Règim Jurídic de les Administracions Públiques i del Procediment Administratiu Comú.
  
Es fa constar que este conveni no té caràcter plurianual a efectes econòmics.
  
9é. La Conselleria de Cultura, Educació i Esport certificarà tant l'execució material de l'objecte del Conveni, com que les quantitats aportades pel Ministeri de Cultura i per la Conselleria de Cultura, Educació i Esport han sigut invertides en el pagament de personal catalogador, segons el que especifica l'acord 1 del present Conveni. Eixe certificat es realitzarà, per a cada any de vigència del Conveni, en els tres primers mesos de l'any següent.
  
10é. Per a una millor realització de l'objecte del present Conveni, les parts podran modificar-lo per mutu acord, amb el compliment previ dels tràmits establits en la normativa vigent.
  
11é. Per a la resolució d'este Conveni, la part que desitge denunciar-lo haurà de fer-ho dins del primer semestre de l'any. En qualsevol cas la resolució del Conveni no podrà ser efectiva fins a la finalització d'eixe any.
  
Així mateix, el Conveni podrà extingir-se per la completa realització de l'objecte d'este abans de l'acabament del termini de vigència, per mutu acord, per impossibilitat sobrevinguda de complir el fi per al qual va ser subscrit i per incompliment de les parts.
  
12é. En virtut del que disposa l'article 6.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els problemes d'interpretació i de compliment que es deriven del present Conveni, així com la interpretació o controvèrsies que puguen suscitar-se amb motiu de la seua aplicació, es resoldran per la Comissió de Seguiment a què s'al·ludix en l'acord 2 del present Conveni.
  
Ambdós parts, de conformitat amb el contingut d'este document i perquè conste, el firmen per quadruplicat en el lloc i la data esmentats en l'encapçalament.
  
La ministra de Cultura: Carmen Calvo Poyato
  
El conseller de Cultura, Educació i Esport: Alejandro Font de Mora Turón